OpenLLM-France/wikimedia huggingface dataset:
# Llenguatge d'especificació

En informàtica, un llenguatge d'especificació o llenguatge de descripció és un llenguatge formal o semi-formal la funció del qual és construir un model del sistema que es vol crear.
A diferència dels llenguatges de programació, que poden ser bé llenguatges interpretats o llenguatges traduïbles a una representació executable (llenguatges compilats), els llenguatges d'especificació no s'utilitzen per a implementar un sistema sinó per especificar-lo, conceptualitzar-lo o fins i tot validar-lo.
Com hem comentat, les especificacions fetes amb un llenguatge de descripció no solen ser interpretables o executables, però podem trobar aplicacions (p. ex. entorns de desenvolupament) que permeten generar el sistema a partir del seu model.
Els llenguatges d'especificació es poden dividir en formals i semi-formals.

## Llenguatges d'especificació

* UML, notació semiformal per modelar programes orientats a objecte.
* Z.120, estàndard semiformal de la ITU-T per a diagrames de flux.
* B, llenguatge de descripció formal basat en la lògica de predicats.
* Z, llenguatge de descripció formal basat en la prova automàtica de teoremes utilitzant la lògica.
* SDL, llenguatge visual per al disseny de sistemes distribuïts basat en autòmats.
* Lotos, llenguatge formal basat en l'àlgebra de processos.
* CCS, llenguatge formal basat en l'àlgebra de processos.
* CSP, llenguatge formal basat en l'àlgebra de processos
* Càlcul Pi, llenguatge d'especificació per a sistemes distribuïts i paral·lels.
* Xarxes de Petri formalisme equivalent als autòmats, utilitzat per a l'especificació de sistemes discrets paral·lels i distribuïts.
* Autòmats formalisme utilitzat per a modelar sistemes discrets en general.
* Estelle, llenguatge formal basat en autòmats d'estat finit per a l'especificació de sistemes distribuïts.
* Promela, llenguatge formal basat en la lògica temporal lineal i els autòmats de Buchi.
* VHDL, llenguatge de descripció i sintetització de circuits electrònics.
* Verilog, llenguatge de descripció i sintetització de circuits electrònics.
# János Horváth

János Horváth (Budapest, 30 de juliol de 1924 - 12 de març de 2015) va ser un matemàtic hongarès que va treballar a Colómbia i als Estats Units, on va ser conegut com Juan o John, respectivament.

## Vida i obra

Es va doctorar l'any 1947 com a alumne de Lipót Fejér. A més d'ell, a la promoció de 1947 es van graduar altres quatre matemàtics talentosos: János Aczél, Ákos Császár, László Fuchs i István Gál, coneguts tots ells com Els Cinc Grans.
Després d'obtenir el seu doctorat, va anar a París per fer recerca al CNRS. Des de 1951 fins a 1957 va ser professor a la Universidad de los Andes de Bogotá (Colòmbia). I finalment, a partir de 1957, va ensenyar a la Universitat de Maryland, fins al 1994 quan es va jubilar i va rebre el títol de professor emèrit.
Va fer aportacions notables en diversos camps de l'anàlisi matemàtica i va aconseguir un gran èxit en el camp de l'anàlisi funcional i la teoria de distribució amb el seu llibre Topological Vector Spaces and Distributions (1966).
També va editar el 2006 un llibre d'història de les matemàtiques en el seu país: A Panorama of Hungarian Mathematics in the Twentieth Century.

## Referències

* ↑ Álvarez, 2001, p. 131.
* ↑ Ortner, 2004, p. 353 iss.

## Bibliografia

* Álvarez, Jairo «Entrevista con el profesor Juan Horváth (I)» (en castellà). Matemáticas Enseñanza Universitaria, Vol. 8, Num. 1, 2000, pàg. 189-204. ISSN: 0120-6788.
* Álvarez, Jairo «Entrevista con el profesor Juan Horváth (II)» (en castellà). Matemáticas Enseñanza Universitaria, Vol. 9, Num. 1, 2001, pàg. 131-144. ISSN: 0120-6788.
* Ortner, Norbert «On some contributions of John Horváth to the theory of distributions» (en anglès). Journal of Mathematical Analysis and Applications, Vol. 297, Num. 2, 2004, pàg. 353-383. DOI: 10.1016/j.jmaa.2004.04.036. ISSN: 0022-247X.
* Ortner, Norbert; Wagner, Peter «On the spaces ${\mathcal {O}}_{C}^{m}$ of John Horváth» (en anglès). Journal of Mathematical Analysis and Applications, Vol. 415, Num. 1, 2014, pàg. 62-74. DOI: 10.1016/j.jmaa.2014.01.018. ISSN: 0022-247X.

## Enllaços externs

* O'Connor, John J.; Robertson, Edmund F. «János Horváth» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «Elhunyt Horváth János matematikus, az MTA külső tagja» (en hongarès). Magyar Tudományos Akadémia, 2015. [Consulta: 9 juny 2023].
* «John Horvath Obituary» (en anglès). University of Maryland, 2015. [Consulta: 9 juny 2023].
# Santa Anna de Passarell

Santa Anna de Passarell és la capella de la masia de Passarell, en el terme municipal de Moià, a la comarca del Moianès.
És una capella petita, d'una sola nau, situada enmig dels edificis de la masada de Passarell, al nord-est de la vila de Moià, a la dreta de la riera de Passarell.

## Referències

* ↑ GAVÍN, Josep M. "Bages 5". A: Inventari d'esglésies. Barcelona: Artestudi Edicions i Arxiu Gavín, 1979. ISBN 84-85180-18-6
# Eva Kailí

Eva Kailí (grec: Εύα Καϊλή; nascuda el 26 d'octubre del 1978) és una política i antiga presentadora de televisió grega. Membre del Moviment Socialista Panhel·lènic (PASOK), va ser elegida com a vicepresidenta, entre els 14 que ocupen aquesta funció, del Parlament Europeu el 18 de gener del 2022 amb 454 vots. És membre del Parlament Europeu d'ençà del 2014.
El desembre de 2022, Eva Kailí fou interrogada en relació amb una trama de presumptes suborns per a afavorir els interessos de Qatar.

## Biografia

Eva Kailí va néixer el 26 d'octubre de 1978 a Tessalònica al si d'una família benestant grega. El seu pare, Aléxandros Kailís, que va néixer a Istambul, és director general del govern regional de Macedònia Central, enginyer mecànic i elèctric, mentre que la seva mare, Maria Ignatiadu, d'origen grec de l'Àsia Menor, va créixer a Imathia.
Kailí estudià arquitectura i enginyeria civil a la Universitat Aristòtil de Tessalònica. Més endavant va continuar els seus estudis a la Universitat del Pireu i hi obtingué un Màster en Arts en Afers Internacionals i Europeus. D'ençà del 2014, Kailí està fent un doctorat en Política Econòmica Internacional a la Universitat del Pireu; amb tot encara no l'ha acabat actualment.

## Escàndol de corrupció de Qatar a la Unió Europea

Arran d'una investigació sobre el crim organitzat, la corrupció i el blanqueig de capitals lligats a esforços de pressió en suport de Qatar i de la copa del món, la Policia Federal belga va arrestar diversos membres del Parlament Europeu el 9 de desembre del 2022, entre els quals Eva Kailí i el seu company Francesco Giorgi, un assistent parlamentari. Es va trobar llavors una maleta amb diners en efectiu amb el seu pare quan va ser arrestat, i alhora diverses bosses amb diners en efectiu a casa seva. Aquell mateix dia va ser suspesa tant del Grup Socialista i Demòcrata amb el qual és al Parlament Europeu com del seu partit nacional el PASOK. Com a part de la investigació, la policia belga va escorcollar 16 cases i va detenir almenys quatre persones, entre els quals l'exdiputat Pier Antonio Panzeri, la parella de Kailí i el pare de la vicepresidenta que anava en un tren amb una gran quantitat de diners en efectiu després d'assabentar-se de l'actuació policial per un còmplice. Durant la investigació, els investigadors van poder recuperar més de 600.000 euros en efectiu.

## Referències

* 1 2 «La policia interroga una vice-presidenta socialista del Parlament Europeu i deté quatre persones per una trama de suborns de Catar», 09-12-2022. [Consulta: 10 desembre 2022].
* ↑ «Parliament’s new Vice-Presidents» (en anglès).
* ↑ «Detinguda la vice-presidenta del Parlament Europeu, Eva Kailí, en connexió amb la trama de suborns de Catar». Vilaweb.cat, 11-12-2022. [Consulta: 12 desembre 2022].
# Ping (llengua)

Pinghua :
| Xinès tradicional: | Xinès tradicional: | 平話 |
| Xinès simplificat: | Xinès simplificat: | 平话 |
| Mandarí |
| Mandarí | Pinyin: | Píng Huà |
Ping o pinghua (xinès simplificat: 平话; xinès tradicional: 平話; pinyin: Pínghuà) és una llengua xinesa, parlada principalment a Guangxi amb alguns parlants a Yunnan. Té uns dos milions de parlants nadius; a més d'aquests, en algunes parts de Guangxi se l'empra com a llengua de comerç per permetre la comunicació entre persones de parla zhuang i persones de parla xinesa, ja que el pinghua es distingeix de les altres llengües xineses per l'ús de paraules prestades del zhuang, com ara la partícula "wei" que acaba oracions imperatives. Es divideix en dos dialectes, una varietat septentrional parlada al voltant de Guilin, i una varietat meridional parlada al voltant de Nanning.
Investigacions als anys 50 indicaven l'existència d'una llengua xinesa que, anteriorment, s'havia classificat com una varietat del cantonès o yuè. No fou considerat oficialment una llengua independent fins als anys 80, quan l'Acadèmia xinesa de ciències socials la va classificar com a varietat xinesa independent del cantonès. Avui dia se la considera una llengua xinesa pròpiament emparentada amb el cantonès, amb el qual forma un grup anomenat "ping-yuè". La classificació del pinghua com a llengua independent de les altres llengües xineses ha provocat més recerca: fins a 1987, quan van publicar un mapa de dialectes xinesos que el tractava com a varietat independent de les llengües xineses, només hi havia 7 articles sobre el pinghua. Des d'aleshores, s'han publicat més de 150 articles.
Evidència genètica indica que els parlants nadius de pinghua són més similars a grups ètnics no xinesos que amb les persones d'ètnia han.

## Referències

* ↑ Pinghua population as an exception of Han Chinese's coherent genetic structure
Viccionari
# Can Gallart (Argentona)

Can Gallart és una obra d'Argentona (Maresme) protegida com a Bé Cultural d'Interès Local.

## Descripció

Xalet monumental, de planta irregular, amb cossos exempts, amb planta semisoterrània, planta baixa i dos pisos, i torre adossada.
L'estil, sobretot de les cobertes i els diferents cossos, s'assimilaria al centre-europeu amb parts neoclàssiques, amb grans ràfecs suportats per bigues de fusta i coberta amb teula vidriada.
De l'interior destacaria, a la planta baixa, un gran hall amb sostres motllurats amb guix, especialment el del saló del SE i el del despatx, amb enteixinat de fusta. També les columnes amb capitells jònics. Els terres són originals, ja sigui de ceràmica o parquet.
S'accedeix al pis per una gran escala amb barana de fusta. El pis destaca pels enrajolats i els sostres motllurats de guix, així com la fusteria. Dels segon pis només destaquen els enrajolats. L'escala que puja a la torre mirador té barana de fusta, i les parets tenen esgrafiats.
La casa fou restaurada a finals dels anys seixanta per l'arquitecte Enric Puiggalí.

## Referències

* 1 2 3 4 5 «Can Gallart». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 31 maig 2020].
# Kharséiev

Kharséiev (en rus: Харсеев) és un poble (un khútor) de l'óblast de Rostov, a Rússia, que en el cens del 2010 tenia 69 habitants, pertany al districte de Dubóvskoie.

## Referències

* ↑ «Архивированная копия». Arxivat de l'original el 2014-12-03. [Consulta: 30 novembre 2014].
* ↑ эркн
# Làser de titani-safir

El làser de titani-safir, làser Ti:safir o més específicament làser de safir dopat amb titani, és un tipus de làser d'estat sòlid que emet llum en l'infraroig proper, en una banda de freqüències sintonitzable entre 650 i 1.100 nm. Són especialment utilitzats en treballs científics gràcies a la seva capacitat d'emetre en moltes freqüències diferents i de generar polsos molt curts.
En aquest tipus de làsers el medi actiu és un cristall de safir (un òxid d'alumini, Al₂O₃) dopat amb ions de titani. Els làsers de Ti:safir s'acostumen a bombejar amb la llum d'un altre làser a una longitud d'ona de 514 a 532 nm, tasca per a la qual s'utilitzen làsers d'argó (514,5 nm) i làsers Nd:YAG, Nd:YLF i Nd:YVO amb duplicació de freqüència (527-532 nm). Els làsers de Ti:safir emeten amb la màxima eficiència a una longitud d'ona de 800 nm.

## Referències

* 1 2 «RP Photonics Encyclopedia - Titanium-sapphire lasers, Ti:sapphire laser, femtosecond, regenerative amplifiers». [Consulta: 20 juliol 2019].
# Sender de la Baronia de Maldà

El Sender de la Baronia de Maldà (PR-C 57) és un sender de petit recorregut de 15,250 km i de caràcter circular, adaptat per a excursions a peu i en bicicleta de muntanya. El sender discorre pels municipis de Sant Martí de Riucorb, Maldà i Belianes, passant pel Vilet, el camí de Llorenç, i Maldanell. El sender ofereix unes atractives vistes de la Vall del Corb, amb els seus camps d'olivera, d'ametllers i de vinya. En el recorregut hi ha cinc molins de farina de l'època feudal: el Molí del Fontova (s. XVIII), el Molí Rusquet (s. XIII-XIV), el Molí de la Torre (s. XII-XIII), el Molí de la Sinoga (s. XII-XIII) i el Molí de l'Horta (s. XIII).
El sender de la Baronia de Maldà és un sender de dificultat baixa, apte per a tots els públics. El temps estimat per completar aquest itinerari és d'unes 4 hores per a les excursions a peu i d'una hora per a les excursions en bicicleta.

## Vegeu també

* Sender de Petit Recorregut
* Sender Europeu de Gran Recorregut
* Sender de Gran Recorregut
* Maldà

## Enllaços externs

* «Sender de la Baronia de Maldà». Pàgina web de la Federació d'Entitats Excursionistes de Catalunya.
* Guia dels senders de petit recorregut de l'Urgell (Editada pel Consell Comarcal de l'Urgell) Arxivat 2009-02-19 a Wayback Machine.
# Baugé (desambiguació)

«Baugé» té aquests significats:
* Baugé, municipi francès al departament de Maine i Loira (regió de Maine i Loira) desaparegut el 2013
* Baugé-en-Anjou, municipi francès creat el 2013 al departament de Maine i Loira (regió de País del Loira)
* Cantó de Baugé, fins 2015 cantó francès al districte de Saumur departament de Maine i Loira
* Senyoria de Baugé, jurisdicció feudal de Borgonya, que va sorgir vers el segle XI
# Concepción Loring

Concepción Loring (Màlaga, 4 de maig de 1868-Madrid, 20 de juny de 1935), nascuda María de la Concepción Loring y Heredia, va ser una política espanyola coneguda per ser la primera dona que va parlar al Palau del Congrés dels Diputats.

## Biografia

Loring era filla del matrimoni format per Jorge Loring i Oyarzábal, primer marquès de Loring, i la investigadora i filantropa Amalia Heredia Livermore. Va créixer, per tant, en el si d'una família d'arrels catòliques, pròpies de la burgesia de l'època, i va criar-se en un ambient refinat que va fomentar el seu amor per les belles arts. A més, va realitzar nombrosos viatges a l'estranger. Tot això va fer que s'erigís com una dona culta i intel·ligent.
Va ser designada pel dictador Primo de Rivera per formar part l'Assemblea Nacional Consultiva, oberta l'11 d'octubre de 1927, sent així (al costat de 12 més) de les primeres dones que van ocupar un escó al Congrés espanyol. Va ser la primera dona que va parlar al Congrés, fet que no va passar desapercebut al general, que va destacar la seva intervenció com un moment històric per al Parlament i per a la participació de la dona en la política.
Va morir sent marquesa vídua de La Rambla, Gran d'Espanya i Dama Noble de l'Orde de Maria Lluïsa.

## Referències

* ↑ «Concepción Loring y Heredia».
* ↑ La dictadura de Primo de Rivera. Una oportunidad para la mujer. Espacio, Tiempo y Forma, 2005.
* ↑ «Concepción Loring, primera mujer que habló en el hemicíclo». Congreso de los Diputados. [Consulta: 19 novembre 2017].
# Can Ginebreda

Can Ginebreda és una masia de Gelida (Alt Penedès) protegida com a bé cultural d'interès local.

## Descripció

Es tracta d'un amplíssim casal de 2 cossos principals, amb teulades a dos vessant i un seguit d'edificacions annexes, com una gran era de batre. El cos més antic és format per cellers de volta de turó, dos pisos i unes grans golfes o tinells amb arquets i finestrals. L'altre, consta de grans arcades, un pis i golfes porxades. Un gran pati i un lladoner gegantí cerven el conjunt. De l'interior cal ressenyar el foc de rotllo amb els escons encara en funcionament, rajoles al menjador, mobles antics i les premses d'oli i de vi.

## Història

Aquesta masia, plena d'història i de llegendes, li fou donada per un francès una imatge de la Mare de Déu de la Salut a primeries del segle xviii. L'amo de la casa, Josep Font i Ginebreda, li feu construir una capella arran de la font que encara es conserva i que mai s'obrí al culte. Enfrontats durant anys i panys l'amo de Can Ginebreda i el Rector del poble, finalment fou portada a la parròquia del Castell el 22 de setembre del 1724, el 1870 a la nova parroquial, on fou cremada el 1936, i el 1940 fou restablerta i encara se celebra la seva festa el Dilluns de Pasqua Florida, amb donació del "pa i l'empenta".

## Vegeu també

* Lledoner de Can Ginebreda

## Referències

* 1 2 «Can Ginebreda». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 20 agost 2014].
# Leopardus pardinoides

Leopardus pardinoides és una espècie de mamífer carnívor de la família dels fèlids. Viu a altituds d'entre 1.500 i 3.960 msnm, sobretot a entre 2.000 i 3.000 msnm, a l'Argentina, Bolívia, Colòmbia, Costa Rica, l'Equador, Panamà, el Perú i Veneçuela. És un animal menut, amb una llargada de cap a gropa de 42,2-54 cm, la cua de 24,5-34 cm i un pes d'1,8-3,4 kg. Fins al 2024 fou considerat una subespècie del gat tigrat. Per aquest motiu, encara no se n'ha avaluat l'estat de conservació com a espècie a part. El 2016, el gat tigrat, que aleshores incloïa L. t. pardinoides, fou classificat com a espècie vulnerable a la Llista Vermella de la UICN.

## Referències

* ↑ De Oliveira et al., 2024, p. 5 i 9.
* ↑ De Oliveira et al., 2024, p. 9.

## Bibliografia

* De Oliveira, T. G.; Fox-Rosales, L. A.; Ramírez-Fernández, J. D.; Cepeda-Duque, J. C. [et al]. «Ecological modeling, biogeography, and phenotypic analyses setting the tiger cats' hyperdimensional niches reveal a new species» (en anglès). Scientific Reports, 14, 2395, 2024. DOI: 10.1038/s41598-024-52379-8.
Espècies vivents de carnívors :
Regne: Animalia  ·  Embrancament: Chordata  ·  Classe: Mammalia  ·  Infraclasse: Eutheria  ·  Superordre: Laurasiatheria :
Subordre Feliformia :
Família Felidae :
Família Viverridae (inclou les civetes) :
Família Eupleridae :
Subordre Caniformia (continua més avall) :
Subordre Caniformia (continua més amunt) :
Família Canidae :
Família Mustelidae :
# Gat siberià

El gat siberià és un gat nadiu de la zona oriental de Rússia, específicament de la freda regió de Sibèria, i probablement és el resultat de l'encreuament del gat comú europeu amb el gat salvatge dels boscos siberians.
Està dins de la categoria dels gats de pèl semillarg i el seu abundant pelatge ha permès que la raça subsisteixi mil anys suportant temperatures de gairebé 30 °C sota zero.

## Característiques generals

En néixer, i fins als tres mesos d'edat, el gat siberià té pèl curt, però després desenvolupa un abundant pelatge llarg de característica tigrada i colors que van des del marró al gris, amb dibuixos lineals més foscos i zones blanques en el mentó i en el pit, on el pèl creix més llarg encara, donant l'aspecte de collaret. Aquest fenotip és comú a l'hivern, on el fred i la humitat de la neu són extremes i la secreció sebàcia que envolta el fol del pèl ajuda a mantenir una temperatura adequada per poder sobreviure. A l'estiu, en canvi, muda i es queda com un gat de pèl curt.
Aquest tipus de felí és de complexió robusta, pesa entre 4 i 9 quilos, i té una agilitat i velocitat dignes d'un gran caçador.
El seu caràcter és molt amigable i juganer, i és un dels pocs gats als que agrada jugar amb l'aigua. Destaca, també, per la seva gran intel·ligència. Podeu crear una estratègia espacial amb el seu entorn per aconseguir alguna cosa, o bé aconseguir-ho amb el seu intens ronc i les carícies que dirigeix al seu cuidador, al qual és extremadament fidel.

## Particularitats

El gat siberià té la particular característica de gairebé no provocar al·lèrgies a l'ésser humà, pel fet que no produeix una proteïna causant del 80% d'aquestes, l'anomenada Fel D1.
La Fel D1 és una proteïna molecular produïda per les glàndules sebàcies dels felins, present en la seva saliva, i que arriba al seu pèl quan els gats es llepen en la seva neteja habitual.

## Competició

El gat siberià va ser reconegut com a raça de gat només fa uns anys per la World Cat Federation (WCF).
Al seu torn, va ser reconegut com a raça de competició per la Federació Internacional Felina (FIFe), ubicant-lo en la segona categoria de les quatre que té la classificació, on es troben els gats de pèl semillarg, com ara el gat maine coon o el gat ragdoll.

## Referències

* Perfil de la Raça Siberiana CFA Arxivat 2007-06-27 a Wayback Machine.
* Estàndard de la raça AACE Arxivat 2006-06-10 a Wayback Machine.
* Estàndard de la raça ACFA Arxivat 2005-03-12 a Wayback Machine.,
* TICA Arxivat 2006-08-09 a Wayback Machine.
* ACF Arxivat 2004-09-27 a Wayback Machine.,
* FIFe Arxivat 2006-08-13 a Wayback Machine.

## Enllaços externs

* Informació i fotos dels gats siberians Arxivat 2011-08-31 a Wayback Machine.
* Llista de Races Internacional
* Fotos Neva Masquerade Arxivat 2007-06-05 a Wayback Machine.
# Epi

«EPI o Epi» té aquests significats:
* Biografies:
** Juan Antonio San Epifanio (Saragossa, 1959), jugador de bàsquet espanyol.
** Epifanio Fernández Berridi (Sant Sebastià, 1919 - 1977), futbolista basc.
* Altres:
** El Profesional de la Información, revista sobre informació, comunicació, biblioteques i noves tecnologies de la informació.
** Equip de protecció individual, equip destinat a ser portat o agafat pel treballador perquè el protegeixi d'un o més riscos de perill per a la seva salut i seguretat.
** European Processor Initiative, projecte de microprocessador europeu.

## Referències

* ↑ «Nomenclàtor mundial - Oficina d'Onomàstica - Secció Filològica - Institut d'Estudis Catalans». [Consulta: 25 abril 2024].
# Colibrí de cua metàl·lica gorja-roig

El colibrí de cua metàl·lica gorja-roig (Metallura eupogon) és una espècie d'ocell de la família dels troquílids (Trochilidae).

## Hàbitat i distribució

Viu a la selva humida i zones obertes dels Andes, al centre i sud-oest del Perú.
# Can Domènec (el Bruc)

Can Domènec és una obra del Bruc (Anoia) inclosa a l'Inventari del Patrimoni Arquitectònic de Catalunya.

## Descripció

Construcció singular que travessa el carrer mitjançant un arc. Té coberta a dues aigües. Planta baixa i un pis. La porta d'entrada està situada sota la volta. A l'altre costat hi ha també una porta que dona a una gran dependència, actualment és una premsa d'oli. Els arcs de la volta i de les portes són de pedra. Edifici restaurat recentment. Aquesta casa tanca visualment el conjunt d'edificacions que configuren la plaça.

## Història

És una de les construccions més antigues de la vila, situada en el primitiu nucli de la població, camí de l'església. Per les seves característiques de casa senyorial al costat de construccions de la mateixa època però populars, es creu que es tractava de la casa del feudal. La dependència situada justament sobre la volta és coneguda com la sala capitular.

## Referències

* 1 2 «Can Domènec». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 1r setembre 2015].